1Are 'uri i ma Piláto xu tak u ch'ayic i Jesus. 2I soldádo xqui yijba jun sotosic q'uix y xqui coj che u jolom i Jesus. Xqui coj jun u 'u' cakcoj pacha i qui 'u' i nimak tak 'atol tzij. 3Te'uri xe oc chu yo'yaxic; xqui bij: —¡Naj u 'ij i 'Atol Tzij que i aj Israel! —xe cha. Are 'uri quiqui ch'ay che u palaj. 4Te'uri i ma Piláto xel chal julaj chic. Xu bij chique i winak: —Chiwila, cwesaj chal chiwach, quiwil-bej-re chi yin n-tu mac quin riko. 5Are 'uri xel li Jesus pa 'atbal tzij re i ma Piláto. C'o i sotosic q'uix che u jolom; xak c'o i u 'u' cakcoj chirij. I ma Piláto xu bij chique: —¡Ri i achi-ri! —xu bij. 6I ajwab sacerdóte, tak i policía re i rachoch i Dios, are xquil u wach i Jesus, xe siq'uin chu bixquil: —¡Cha camsaj chuwach cruz! ¡Cha camsaj chuwach cruz! —xe cha. I ma Piláto xu bij chique: —Chi c'ama bi yix; chi ripa yix chuwach cruz, man yin n-quin rik ta jun u mac —xu bij. 7I winak xqui bij che: —Yoj chi oj aj Israel winak, 'o ka 'atbal tzij tz'ibtalic. I ka 'atbal tzij-le cu bij chi 'o u chac caka camsaj, man xu bij chi u C'ojol i Dios —xe cha. 8I ma Piláto, are xu ta wach i xqui bij-le, xu xij mas rib rumal. 9Are 'uri xe oc chubi junam pa 'atbal tzij; te'uri xu tz'onoj tan chic che i Jesus: —¿Ipa mer xat pe wi yet? Péro i Jesus n-xu la' tu wach che. 10Te'uri i ma Piláto xu bij che: —¿Wuchac n-ca la' tu wach chwe yin? ¿N-aweta'am ta ba-ri, chi yin 'o pin'ab we cat in rip chuwach cruz, xak 'o pin'ab we cat wo'taj bic? —co'ono. 11Te'uri i Jesus xu la' u wach che: —N-ta yatal pa'ab wach cawaj ca 'an chwe, ma teji u yom li Dios chawe. Rumal 'uri, pachin i xin jachaw pa'ab, nim u mac ire chawach yet —xu bij. 12Are 'uri i ma Piláto xu jek u tzucuxic wach i ro'taxic bi i Jesus cu 'ano. Péro n-xtiqui ta che man i aj Israel winak xe siq'uin chu bixquil: —We cawo'taj bi i achi-le, xa ca kel 'uri wach cu bij i 'atz laj 'atol tzij pawi yet. I achi-le craj co'on 'atol tzij che rib; pachin jun co'on 'atol tzij che rib, que'el 'uri aj ch'o'oj chirij i 'atz laj 'atol tzij pakawi —xe cha che. 13Are xu ta i ma Piláto wach i xqui bij, are 'uri xresaj li Jesus chi sak, te'uri xcubi pu cubibal chija pa cu 'an wi i 'atbal tzij. (Are i lugar-le, "Gabáta" u bi pa qui ch'awbal i aj Israel winak; que'elok "lugar 'o natril che".) 14Are xu 'an ile, are i 'ij chuxe' i nima'ij páscua, colo tiq'uil 'ij xqui 'ano. Are 'uri i ma Piláto xu bij: —¡Ri i 'Atol Tzij yix-i; chiwila! —xu bij chique. 15I winak xe siq'uinic: —¡Cha camsaj! ¡Cha camsaj! ¡Cha ripa chuwach cruz! —xe cha. I ma Piláto xu bij chique: —¿'Utz bawa quin camsaj chuwach cruz i 'atol tzij iwe yix? I ajwab sacerdóte xqui la' u wach che: —N-ta chic jun 'o pakawi yoj; xui i 'atz laj 'atol tzij pa Róma cu 'at tzij pakawi —xqui bij. 16Are 'uri, i ma Piláto xu jach i Jesus piqui'ab ique, quiqui camsabej-re chuwach cruz. Te'uri ique xqui c'am bic. 17Are xqui c'am bi i Jesus, ire xrekaj bi u cruz xol u teleb. I jyub pa xe 'e wi, u bi "u jolom anma" chi que'el pa qui ch'awbal i aj Hebréo, "Gólgota". 18Are xe uponic, chila xqui rip wi chuwach cruz. Xak je 'o queb chic xe rip chuwach i qui cruz, jujun pa tak u tzal xe q'uiji wi che i Jesus. 19I ma Piláto xu tak u tz'ibaxic juban tz'ib puwi u cruz i Jesus; queje iri cu bij i tz'ib: "I Jesus aj Nazaret, 'Atol Tzij que i aj Israel winak." Queje ile tz'ibtalic. 20Je q'ui i aj Israel winak xcajlaj u wach i tz'ib-le, man xa nakaj che i tinimit Jerusalen pa xqui rip wi i Jesus chuwach cruz. I tz'ib-le tz'ibtalic pa oxib ch'awbal: piqui ch'awbal aj Hebréo, piqui ch'awbal aj Griégo, xak piqui ch'awbal aj Latin. (Queje ile xqui ta conojel wach i tz'ibtalic.) 21Rumal-i i ajwab sacerdóte que i aj Israel winak xqui bij che i ma Piláto: —Ma ta queje ile xa tak u tz'ibaxic chi cu bij: "'Atol tzij que i aj Israel winak." N-queje ti ile craj; ca majawic ca tak u tz'ibaxic queje iri: "Ire xu bij chi 'Atol Tzij que i i aj Israel winak" —xe cha. 22Te'uri ma Piláto xu bij chique: —Are i xin tak u tz'ibaxic, n-quin yoj ta chic. (Queje ile xu bij.) 23I soldádo, are xqui rip i Jesus chuwach i cruz, te'uri xqui jach u 'u' chiquiwach; xqui 'an cajib tant che, y xqui jach jujun tant chiquiwach. Xui-ri, 'o jun che u 'u', jun chom laj c'ul, naj rakan, n-ta t'is che. 24I soldádo-le xqui bij chiquiwach: —Maka rakch'ij, 'utz we caka saquij chakawach, 'ilbal-re pachinok chake ca c'amaw bic —xe cha. Queje xqui 'an ile, man ca 'antaj na pacha i tz'ibtal ujer chupam u wuj i Dios; queje iri cu bij: "Xqui jach in 'u' chiquiwach; xe saquin chirij." Y queje xqui 'an i soldádo ile. 25'O jujun ixokib je 'o chu nakaj i cruz; je are i u chuch i Jesus, rachi'il u cha', xak i ixok Mariy chi rixokil i ma Cleófas, xak i ixok Mariy Magdaléna. 26I Jesus are xril u wach u chuch, xak xril u wach u tijoxel chi c'ax cu na ire, tac'al ru'. Are 'uri xu bij che u chuch: —Nan, cha 'ana che i achi-le pacha awac'al yet —xu bij. 27Xak xu bij che u tijoxel: —Cha 'ana che in chuch pacha a chuch yet —xu bij che. Are 'ij 'uri, i tijoxel-le xu c'am bi u chuch i Jesus ru' chi rachoch. 28I Jesus reta'am chi ya xq'uisic ni'pa i 'anic craj. Are 'uri xu bij: —Quin c'atic. Queje ile xu 'ano pacha i tz'ibtal ujer chupam u wuj i Dios. 29'O jun xar chila, nojnak che víno, c'ac'oj ca nawic. Xqui c'am jun espónja, y xqui mu chupam; te'uri xqui ya tzam che', y xqui ya 'an pu chi'. 30I Jesus xu tz'ub bi i víno; te'uri xu bij: —Ya xa 'antajic —xcha. Te'uri xu lucba u jolom, y xel u c'ux. 31Are xcamsax i Jesus, are jun 'ij chuxe' i nima'ij páscua. I qui nimakil i aj Israel xqui ch'obo chi n-'us taj we que canaj i oxib achiab chuwach i qui cruz chucab 'ij, man are i uxlambal 'ij. I uxlambal 'ij-le are qui nima'ij, lic nim laj 'ij chiquiwach ique. Rumal-i xe 'e chu tz'onoxic che i ma Piláto chi cu tak u 'ajsaxic u bakil cakan man we' que camic. We queje ile xa 'ani chique, we' 'uri que kajsax lok. 32Are 'uri i soldádo xe uponic; nabe xqui 'ajsaj u bakil rakan jun chique i je 'o pu tzal i Jesus; te'uri xak queje xqui 'an chic che jun chic chi xak 'o pu tzal i Jesus. 33Are xe upon ru' i Jesus, xquilo chi ire ya camnak chic, rumal-i n-xqui 'ajsaj ti u bakil i rakan ire. 34Xui-ri, 'o jun chique i soldádo, xu to'ij pu c'alc'ax i Jesus che jun u tzam ch'ich'. Juntir xjaktajic, xel u quiq'uel, ru' ya. 35Y yin chi quin bij iri chiwe, in jun chique i xe 'ilawic; sak laj tzij i quin bij. Quin bij chiwe wach i xwilo man cwaj qui cuba i c'ux che i Jesus. Weta'am chi sak laj tzij i quin bij. 36Queje ile xa 'ani che i Jesus (pacha ca 'ani che i chij are ca c'amsaxic re i páscua), man ca 'antaj na pacha i tz'ibtal chupam u wuj i Dios ujer. Cu bij: "N-ca 'ajsax ta jun u bakil ire." 37Xak cu bij u wuj i Dios: "I winak quiquil nu wach i jun chi xqui to'ij." (Queje ile tz'ibtalic.) 38Are xutzin u 'onquil ile, are 'uri i ma Jose aj Arimatéa xu tz'onoj utzil chomal che i ma Piláto chi ca ya' che chi cu c'am bi u ch'acul i Jesus. I ma Jose-le are jun terejnak chirij u c'utunic i Jesus, xui-ri ali'al man cu xij rib chiquiwach i nimak tak aj Israel. I ma Piláto xu ya che; te'uri i ma Jose xu c'am bi u ch'acul i Jesus. 39Xak xupon i ma Nicodémo chu to'ic i ma Jose. I ma Nicodémo-le are i jun chi 'e ch'a'atnak ru' i Jesus cha'ab. Ire xuponic, u c'amom bi colo jun quintal i cunbal lic muy, queb u wach, mírra ru' áloes. 40Te'uri i ma Jose ru' ma Nicodémo xqui c'am u ch'acul i Jesus, xqui pasij pa sawan, y xqui coj i cunbal muy che, man queje xqui 'an ile i aj Israel winak che i qui camnak are quiqui muku. 41Chu nakaj pa xcamsax wi i Jesus chuwach i cruz, 'o jun ulew, chom i cotz'ij, chom i che' 'o chuwach. Chila 'o wi jun abaj worom u pam, mukbal que i camnak. I jul-le c'ac' u 'onquil, c'a maja ca ya' camnak chupam. 42Chila xqui muk wi i Jesus, man xa nakaj 'o wi, y ya xc'un i uxlambal 'ij que i aj Israel winak.
SAN JUAN 19